L'Alcalde de Paterna presumeix dels 50 anys del polígon Font del Gerro com a motor econòmic i emblema industrial de la Comunitat i d'Espanya
15/10/2024

# L'Alcalde de Paterna presumeix dels 50 anys del polígon Font del Gerro com a motor econòmic i emblema industrial de la Comunitat i d'Espanya

[![El Alcalde de Paterna presume de los 50 años del polígono Fuente del Jarro como motor económico y emblema industrial  de la Comunitat y de España](/images/noticias/2024/10/9863/9863_lg.jpg)](/images/noticias/2024/10/9863/9863_lg.jpg)

15.10.2024

Durant la seua intervenció, l'Alcalde Juan Antonio Sagredo ha demanat al President de la Generalitat, Carlos Mazón que permeta a les EGM gestionar directament les ajudes de l'IVACE per a optimitzar el funcionament de la col·laboració públic-privada i ha destacat el paper de l'Ajuntament de Paterna en la millora, desenvolupament i modernització del polígon, declarat Zona Industrial Avançada i gestionat per una EGM

L'Alcalde de Paterna, Juan Antonio Sagredo ha presumit hui de la història i la trajectòria industrial del polígon Font del Gerro durant la Gala celebrada aquesta vesprada en el palau de Congressos de València per a commemorar els 50 anys d'aquesta àrea empresarial paternera.

Durant la seua intervenció, Sagredo ha posat en valor aquest mig segle d'història del polígon Font del Gerro com a enclavament industrial estratègic i motor econòmic d'ocupació i riquesa de la Comunitat Valenciana i d'Espanya.

“És un orgull que una àrea industrial com aquesta forme part de les senyes d'identitat de la nostra ciutat”, ha afirmat el primer edil en referència al fet que Paterna es coneix per la Torre i les coves, per la seua Cordà, per l'actor Antonio Ferrandis i pel polígon industrial Font del Gerro.

En aquest sentit, ha indicat que “es tracta d'un polígon imparable, que no ha parat de créixer des de la seua creació i que, per la seua antiguitat i el volum d'empreses que alberga, s'ha convertit en el polígon emblema del lideratge industrial de Paterna”.

Sagredo ha continuat posant l'accent que “és un polígon que hui torna a fer història, que la celebra i que la comparteix amb tots aquells que creiem, treballem i defensem el paper de les empreses en la qualitat de vida i en el progrés de la nostra societat”.

Un grau d'excel·lència empresarial que s'ha vist molt afavorit per la ferma aposta de l'Ajuntament de Paterna i de l'equip de govern socialista per les seues àrees empresarials i per l'impuls de la col·laboració públic-privada. “Junts signem anualment convenis de col·laboració per a continuar millorant el polígon. Junts hem aconseguit la conversió de Asivalco en Entitat de Gestió i Modernització. Junts hem aconseguit la catalogació del polígon com a Àrea Industrial Avançada”, ha apuntat Sagredo.

En aquesta mateixa línia, el primer edil ha apel·lat també al Govern de la Generalitat, “per a aconseguir junts que Paterna es convertisca en el primer Municipi Industrial Estratègic de la Comunitat” i al Govern Central perquè “la nostra Llei Valenciana d'Àrees Industrials servisca d'exemple i impuls a la nova Llei Estatal d'Àrees Industrials”.

“President, si volem arribar més lluny i més ràpid, res millor que siguen les pròpies EGM les que puguen gestionar directament les ajudes de l'IVACE. La Llei d'Àrees Industrials es va redactar en eixe sentit. Només falta que el Consell ho permeta. La col·laboració públic-privada funciona. I amb aquesta mesura funcionarà encara més i millor”, ha traslladat Sagredo a Mazón.